**דמות הבוגר והבוגרת במחלקה למדעי ההתנהגות**

חזון המחלקה למדעי ההתנהגות הינו אקדמיה הדוגלת בשילוב בין שלושה עקרונות: האחד, הקניית ידע אקדמי אינטר-דיסיפלינרי בתחומי ההתנהגות האנושית; השני, שימת דגש על היכולות היישומיות של ידע זה; והשלישי, פיתוח תודעה חברתית ומעורבות של סטודנטים וסטודנטיות בסביבתם.

כפועל יוצא של חזון המחלקה, בוגרים ובוגרות המסיימים את לימודיהם במחלקה ידעו:

1. לבחון, לנתח ולהבין באופן הוליסטי וביקורתי את ההתנהגות האנושית ואת אתגרי החברה האנושית בתקופתנו.
2. להבין, להמשיג ולנתח התנהגות אנושית נורמטיבית ופתולוגית ברמת הפרט והקבוצה ואת המניעים הפסיכולוגים ואת הגורמים החברתיים והתרבותיים המעצבים אותה, כמו גם להעריך את השלכותיה על תפקודו של האדם, יכולותיו ופגיעויותיו.
3. לתכנן וליישם פעולות ותוכניות אקטיביות לשינוי ושיפור רווחתו של האדם/קבוצה/קהילה בה הוא פועל ובחברה באופן כללי.
4. להציע תהליכי פתרון בעיות ותכניות התערבות בתחומי מדעי ההתנהגות המבוססות על יכולת ניתוח של מצבים חברתיים ובין אישיים.
5. ללמוד תחומי ידע חדשים תוך שימוש ושילוב ידע תיאורטי, מחקרי ויישומי מדיסציפלינות מגוונות בלמידה זו.
6. לבצע מחקר אמפירי כמותני ואיכותני הכולל ניסוח שאלת מחקר ותכנון מערך מחקר העומד באמות מידה אתיות ותוך מודעות ליחסי כוחות בשדה המחקר; להכין, להעביר ולנתח שאלונים, ראיונות ותצפיות מחקר ולכתוב דוח מחקר המבוסס על ספרות קיימת; לבצע עבודה מחקרית עצמאית תוך הערכה ביקורתית של הממצאים ושל הידע התאורטי הקיים.
7. לעבוד הן עצמאית והן בצוות בהקשרים אקדמיים, מחקריים, יישומיים וחברתיים.
8. להפגין מודעות חברתית-קהילתית והומניות הנסמכות על רקע אקדמי והתנסות מעשית בתחומים אלו, הכוללת מודעות וחוש מפותח לשוויון בין אוכלוסיות על רקע מגדר, אתניות, נטייה מינית, הבדלי גיל והבדלים תרבותיים וחברתיים אחרים וחתירה לשוויון ולטיפוח אוכלוסיות מודרות ומוחלשות בחברה הישראלית.
9. לפעול בהתאם לכללי אתיקה מקצועית הנוגעת לכל תחומי העבודה החברתית, ובכלל זה תחומי הטיפול והמחקר; אתיקה זו מבוססת על מצפון, יושר פנימי ואמות המוסר הומניסטיות תוך הדגשת ערכי כבוד האדם וחירותו.